中餐廳

《中餐廳》（粵拼：zung1 caan1 teng1；簡化字：中餐厅；英文：Chinese Restaurant），原名《青春合夥人》，係中國大陸湖南衛視推出嘅一檔明星經營類美食真人騷節目。目的係透過講述5位經營合夥人利用20日嘅時間喺外國搞間中餐廳嘅經歷故仔，向世界弘揚中華美食文化。《中餐廳》由製作過《透鮮滴星期天》嘅製作人王恬同佢團隊打造，第一季喺2017年7月1號開始喺泰國錄製，重由整過2季《花兒與少年》嘅製作人——陳歆宇同佢團隊一齊整，2017年7月22號開始逢星期六夜晚10點接檔《我想和你唱第二季》播出；第二季喺2018年6月1號開始喺法國錄製，2018年7月20號開始逢星期五夜晚10點接檔《嚮往的生活第二季》播出，並同《幻樂之城》疊播；第三季喺2019年6月5號開始喺意大利錄製，2019年7月19號夜晚11點半播出先導片，2019年7月26號開始逢星期五夜晚10點接檔《嚮往的生活第三季》播出；第四季因武漢肺炎大爆發而由節目組喺2020年湖南衛視春季招商會上宣佈改為國內錄製，節目形式亦作出相應調整，改為利用21日嘅時間搞間遊輪移動餐廳，自重慶出發，經過長江流域4省，喺每個港口停2日，挑戰當地特色美食任務，另外重有神秘嘉賓作為家鄉代言人助力，呢季喺2020年6月30號喺湖北恩施巴東旅遊碼頭啟動錄製，實際錄製受疫情影響縮減為凈喺湖北境內嘅三峽段進行，2020年7月31號開始逢星期五夜晚10點接檔《嚮往的生活第四季》播出，並同《元氣滿滿的哥哥》疊播；第五季繼第四季後再次喺國內錄製，節目形式改為利用21日嘅時間經過長沙、桂林、海口3地搞間房車式陸上移動餐廳，呢季喺2021年6月25號喺湖南長沙望城區月亮島開始錄製，2021年7月30號開始逢星期五夜晚10點接檔《嚮往的生活第五季》播出；第六季繼續喺國內錄製，節目形式改為利用21日嘅時間搞間草原親子餐廳，呢季喺2022年7月11號喺湖南郴州北湖區仰天湖草原風景旅遊區開始錄製，2022年8月12號開始逢星期五夜晚10點接檔《嚮往的生活第六季》播出；第七季恢復海外錄製，節目形式亦作出全新升級，改為「一店雙檔」嘅經營模式，由8位經營合夥人組成雙檔營業小分隊一齐搞间中餐廳，呢季喺2023年6月19號喺匈牙利開始錄製，2023年7月14號中午12點喺芒果TV、夜晚9點半喺湖南衛視播出先導片，2023年7月21號開始逢星期五夜晚7點半接檔《青年π計劃》播出；第八季喺2024年6月19號喺法國開始錄製，2024年7月19號開始逢星期五夜晚10點接檔《燦爛的花園》播出。
芒果TV喺2017年8月2號開始逢星期日、星期一中午12點為付費用戶提供節目第一季嘅伴隨紀錄片《中餐廳老友記》，去畀用戶隨時點播收睇。紀錄片嘅內容主要包括節目入面嘅未播片段同精彩花絮，而第三、四、五、六、七、八季節目亦設有會員專享版。

第二季
註：
第二季除趙薇繼續做波士外，其餘4位嘉賓唔再有初始職務（角色定位），所有人都要體驗各個唔同職位。
第二季唔再設立固定嘅主廚職務，轉做每人推出一道或幾道主打菜嘅經營模式。
第二季嘅顧客來源由原先嘅散客直接上門就餐轉做實行訂餐制，所以唔再需要專人上街攬客。

第三季
註：
擔任主廚嘅林述巍係成都世紀城天堂洲際大飯店廚房運營總監。
仝卓、高天鶴喺開業第2日以臨時工身份入職。經過3日實習期後，最終仝卓被票選為常駐嘉賓。
王俊凱因學業問題喺開業第10日提前離職，大堂經理一職喺之後由楊紫接任。

第四季
註：
第四季實行雙主廚制。

第五季
註：
第五季繼續由黃曉明做波士。
第五季唔再有專業廚師擔任合夥人，改為合夥人學習當地美食後再營業嘅模式。
第五季每站都有飛行合夥人加盟，龔俊係長沙站飛行合夥人，檀健次係桂林站飛行合夥人。

第六季
註：
第六季繼續由黃曉明做波士。
第六季除5位明星合夥人外，另有兩位廚師加盟，分別係野生大廚詹宗林同麪點大師趙小羊。

第七季
註：
第七季實行「一店雙檔」嘅經營模式，由黃曉明、趙又廷分別做雙檔口波士，尹正、許光漢、程瀟加入黃曉明檔口，岳雲鵬、沈夢辰、林允加入趙又廷檔口。
第七季除8位明星合夥人外，另有廚師林述巍加盟。

第八季
註：
第八季繼續由黃曉明做波士。

周邊產品熱賣
趙薇喺第一季第1期節目入面買到嘅一款名叫「午餐肉」嘅煙肉罐頭喺呢期節目首播幾個鐘就賣嗮。第二季喺2018年7月20號首播後，喺節目入面出現嘅一隻被擺落餐廳前台，並喺趙薇先行抵達餐廳後重複趙薇講話嘅名叫「復讀雞」嘅玩具喺節目開播幾日就賣嗮。

被指抄襲韓綜《尹食堂》
《中餐廳》從立項以嚟，就面臨著節目模式同韓國tvN電視台嘅《尹食堂》雷同嘅爭議。對此，《尹食堂》嘅製作人羅䁐錫回應話：「節目模式費唔算太貴。若果佢哋打算買嘅話，我可以畀佢哋幫助」。然而由於政策上嘅限制，再加上中國大陸限韓令，所以《中餐廳》已冇再向《尹食堂》買版權。

顧客名額被高價售賣
第六季錄製期間，錄製地存在不法分子透過網絡渠道非法高價售賣顧客報名名額嘅現象。對此，節目組喺2022年7月18號透過官方微博發表聲明，譴責高價售賣顧客名額嘅行為，並表示任何非正規渠道攞到嘅報名名額都無法進入餐廳，節目組亦唔會透過任何途徑收取報名費用。

關於黃曉明
第三季前3期節目播出後，店長黃曉明喺節目入面獨斷專行嘅處事方式受到廣大網友熱議同負評。佢喺節目入面爆出嘅經典言論，如「這種事情不需要討論」、「我不要你覺得，我要我覺得」、「你覺得不管用，我覺得管用好嗎」，引發部分網友批評，網上重出現咗同佢相關嘅截圖表情包，黃曉明本人亦被冠上「中年王子病」嘅稱號。而黃曉明本人喺接受專訪時回應「我覺得挺逗的」，並表示「中年王子病」其實亦係件好事，一方面說明自己擺脫咗油膩，另一方面說明自己廿幾年未變，直言自己個性單純，而呢則回應再度引發眾人討論。
第4期節目播出後，店長黃曉明嘅表現較之前形成巨大反轉，有網友指出呢期節目入面有多處片段存在口型同聲音不符嘅現象，疑似節目組試圖透過配音扭轉黃曉明嘅形象，而黃曉明亦被爆出「投資《中餐廳》節目」、「為洗白特意後期配音修改」等傳聞，之後畀黃曉明工作室否認。8月20號，總導演王恬就持續發酵嘅黃曉明事件接受《重慶晨報》記者專訪，否認節目組刻意凸顯嘉賓唔好嘅成分，並表示「包括曉明在內，節目裏每個人物在鏡頭前都是真實的」。

主題曲
《中餐廳》第一季同名主題曲由孟驍作詞，涂逸作曲，趙薇同黃曉明一齊唱，喺節目入面做片尾曲播放，歌曲音頻喺2017年7月25號喺QQ音樂正式上線。另外，由周冬雨主唱嘅另一版《中餐廳》喺周冬雨做輪值主廚嘅第一季第7期節目入面做插曲播放，2017年9月4號喺QQ音樂正式上線。
第二季同名主題曲繼續沿用第一季嘅旋律同副歌歌詞，主歌部分由孟驍重新填詞，經重新編曲後由趙薇同蘇有朋一齊唱，歌曲音頻喺2018年7月10號喺QQ音樂正式上線。
第三季同名主題曲繼續沿用前兩季嘅旋律同副歌歌詞，主歌部分由葉風重新填詞，經重新編曲後由黃曉明、秦海璐、楊紫同王俊凱一齊唱，新版編曲重喺前奏部分特別加入咗《'O sole mio》嘅旋律，歌曲音頻喺2019年7月26號喺網易雲音樂正式上線。
第四季主題曲係《中國味》，由卡斯柏、張敬豪作詞，卡斯柏、梁根榮作曲，7人版由5位經營合夥人同劉宇寧、卡斯柏一齊唱，2人版由劉宇寧同卡斯柏一齊唱，單人版由卡斯柏演唱，歌曲音頻喺2020年8月28號喺網易雲音樂正式上線。
第五季主題曲係《中國之味》，由夏諾作詞，莫豔琳作曲，黃曉明同寧靜一齊唱，歌曲音頻喺2021年7月30號喺網易雲音樂正式上線。

宣傳活動
第一季
2017年8月16號，節目組喺長沙搞咗場媒體＆觀眾互動會，5位經營合夥人趙薇、黃曉明、張亮、周冬雨同靳夢佳帶著各自嘅拿手菜一齊亮相，同場外觀眾「零距離」互動。芒果直播、網易薄荷直播、YY直播、百度貼吧等平台全程直播，直播互動累計在線人數超過80萬，留言、點讚、送禮物等互動數超過200萬。
第二季
第三季
2019年7月23號，節目組喺成都舉行嘗鮮品鑑會，主廚林述巍出席品鑑會並向媒體記者分享咗節目錄製期間嘅經歷同感受，現場重播放咗首期節目嘅部分片段。品鑑會隨後分別喺7月24號同26號喺北京同青島舉行，並分別由秦海璐同黃曉明出席。
第四季
第八季